അനുപർണ റോയ്

അനുപർണ റോയ് (ജനനം: 9 മെയ് 1994) ഒരു ഇന്ത്യൻ ചലച്ചിത്ര സംവിധായികയും തിരക്കഥാകൃത്തുമാണ്. 2025-ൽ നടന്ന 82-ാമത് വെനീസ് അന്താരാഷ്ട്ര ചലച്ചിത്രമേളയിൽ ഒറിസോണ്ടി (ഹൊറൈസൺസ്) വിഭാഗത്തിൽ മികച്ച സംവിധായികയ്ക്കുള്ള പുരസ്കാരം അവരുടെ ആദ്യ ഫീച്ചർ ചിത്രമായ സോങ്സ് ഓഫ് ഫോർഗോട്ടൺ ട്രീസ് നേടി. ഒറിസോണ്ടി വിഭാഗത്തിൽ ഈ പുരസ്‌കാരം നേടുന്ന ആദ്യ ഇന്ത്യൻ സംവിധായികയാണ് അവർ. ഈ വർഷത്തെ ഓറസോണ്ടി വിഭാഗത്തിലെ ഏക ഇന്ത്യൻ ചിത്രമായിരുന്നു ഇത്. ​പ്രധാനമായും പുതിയ ചലച്ചിത്രങ്ങളെയും ചലച്ചിത്ര രംഗത്തെ പുതിയ പ്രവണതകളേയും സ്വാഗതം ചെയ്യുന്ന ഓറസോണ്ടി വിഭാഗത്തിൽ ഫീച്ചർ ഫിലുമുകൾ, ഡോക്യുമെന്ററികൾ, ഹ്രസ്വചിത്രങ്ങൾ എന്നിവയാണ് ഉൾപ്പെടുത്താറുള്ളത്.

സത്യജിത് റായ് (ഗോൾഡൻ ലയൺ, അപരാജിതോ, 1957), ബുദ്ധദേവ് ദാസ്ഗുപ്ത (സ്പെഷ്യൽ ഡയറക്ടർ അവാർഡ്, ഉത്തര, 2000), മീരാ നായർ (ഗോൾഡൻ ലയൺ, മൺസൂൺ വെഡ്ഡിംഗ്, 2001), ചൈതന്യ തംഹാനെ (ഒറിസോണ്ടി ബെസ്റ്റ് ഫിലിം, കോർട്ട്, 2014) എന്നിവർക്ക് ശേഷം ലോകത്തിലെ ഏറ്റവും പഴക്കമുള്ള ഈ ചലച്ചിത്രമേളയിൽ നിന്ന് പുരസ്കാരം നേടുന്ന ഉപഭൂഖണ്ഡത്തിൽ നിന്നുള്ള അഞ്ചാമത്തെ സംവിധായികയാണ് അവർ.

 ആദ്യകാല ജീവിതം 
പശ്ചിമ ബംഗാളിലെ പുരുലിയ ജില്ലയിലെ നാരായൺപൂർ ഗ്രാമത്തിലാണ് അനുപർണ റോയ് ജനിച്ചതും വളർന്നതും. സിനിമാ പശ്ചാത്തലമില്ലാത്ത ഒരു സാധാരണ കുടുംബത്തിൽ നിന്നുള്ളയാളാണ് അനുപർണ. ഈസ്റ്റേൺ കോൾഫീൽഡ്സ് ലിമിറ്റഡിൽ നിന്ന് വിരമിച്ച പ്രൊഡക്ഷൻ മാനേജർ ബ്രഹ്മാനന്ദ റോയിയും വീട്ടമ്മയായ മനീഷ റോയിയുമാണ് മാതാപിതാക്കൾ. നാരായൺപൂർ പ്രൈമറി സ്കൂളിൽ നിന്ന് പ്രാഥമിക വിദ്യാഭ്യാസം നേടിയ അവർ, പത്താം ക്ലാസ് വരെ റാണിപൂർ കോളിയറി ഹൈസ്കൂളിൽ തുടർന്നു പഠിച്ചു. പിന്നീട് നവപാര ഹൈസ്കൂളിൽനിന്ന് ഹയർ സെക്കൻഡറി വിദ്യാഭ്യാസം പൂർത്തിയാക്കി. പിന്നീട് അവർ കുൽട്ടിയിലേക്ക് താമസം മാറി പശ്ചിമ ബർദ്ധമാൻ ജില്ലയിലെ ബർദ്വാൻ സർവകലാശാലയുടെ കീഴിലുള്ള കുൾട്ടി കോളേജിൽ നിന്ന് ഇംഗ്ലീഷ് സാഹിത്യത്തിൽ ഓണേഴ്സ് ബിരുദം നേടിയ ശേഷം തുടർന്ന് ഡൽഹിയിൽ മാസ് കമ്മ്യണിക്കേഷനിൽ ബിരുദാനന്തര ബിരുദം പൂർത്തിയാക്കി. സിനിമാ ജീവിതം ആരംഭിക്കുന്നതിന് മുമ്പ്, അവർ ഡൽഹിയിലെ ഒരു കോൾ സെന്ററിലും  ഐടി സെയിൽസ് എക്സിക്യൂട്ടീവായും ജോലികൾ ചെയ്തു. 

വെനീസ് ഫിലിം ഫെസ്റ്റിവലിൽ  മികച്ച സംവിധായികയ്ക്കുള്ള പുരസ്കാരം നേടിയ അവർ 2023-ൽ, റൺ ടു ദി റിവർ എന്ന ചിത്രത്തിലൂടെ അസിസ്റ്റന്റ് ഡയറക്ടറായാണ് ചലച്ചിത്ര മേഖലയിൽ അരങ്ങേറ്റം കുറിച്ചത്.

 ചലച്ചിത്രരംഗം 

 സോങ്സ് ഓഫ് ഫോർഗോട്ടൺ ട്രീസ് (2025) -സംവിധായിക, തിരക്കഥാകൃത്ത്.

 പുരസ്കാരങ്ങൾ 

 2025-മികച്ച സംവിധായിക, ഒറിസോണ്ടി വിഭാഗം, വെനീസ് അന്താരാഷ്ട്ര ചലച്ചിത്രോത്സവം.

 അവലംബം 

വർഗ്ഗം:ജീവിച്ചിരിക്കുന്നവർ
വർഗ്ഗം:ഇന്ത്യൻ ചലച്ചിത്രസംവിധായകർ
വർഗ്ഗം:Date of birth not in Wikidata